CELEX: 52018PC0721
Language: fi
Date: 2018-10-31
Title: Ehdotus NEUVOSTON TÄYTÄNTÖÖNPANOPÄÄTÖS Latvialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide annetun täytäntöönpanopäätöksen (EU) 2015/2429 muuttamisesta

EUROOPAN KOMISSIO
            Bryssel 31.10.2018
            COM(2018) 721 final
            2018/0373(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Latvialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide annetun täytäntöönpanopäätöksen (EU) 2015/2429 muuttamisesta
            
               
         
         
            
               PERUSTELUT
            
            
               
                  Neuvosto voi yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan 1 kohdan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten verovilppien tai veron kiertämisen estämiseksi. 
               
               
                  Latvia pyysi komissiossa 20. kesäkuuta 2018 saapuneeksi kirjatulla kirjeellä lupaa jatkaa toimenpidettä, jolla poiketaan tiettyjen henkilöautojen tuotantopanoksiin sisältyvän alv:n vähennysoikeutta koskevista yleisistä periaatteista. Latvia toimitti yhdessä jatkamista koskevan pyynnön kanssa kertomuksen, johon sisältyy vähennysoikeuden rajoittamiseksi suunnitellun prosenttiosuuden uudelleentarkastelu. 
               
               
                  Komissio antoi alv-direktiivin 395 artiklan 2 kohdan mukaisesti Latvian pyynnön tiedoksi muille jäsenvaltioille 7. syyskuuta 2018 päivätyllä kirjeellä. Komissio ilmoitti Latvialle 10. syyskuuta 2018 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot.
               
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Alv-direktiivin 168 artiklassa säädetään, että verovelvollisella on oikeus vähentää alv, joka kannetaan verollisia liiketoimia varten tehdyistä hankinnoista. Mainitun direktiivin 26 artiklan 1 kohdan a alakohdassa säädetään, että yrityksen liikeomaisuuteen kuuluvan tavaran ottaminen yksityiskäyttöön on vastikkeellinen palvelu, jos tavara on oikeuttanut alv:n vähennykseen. Tämä järjestelmä antaa mahdollisuuden periä takaisin verovelvollisen alun perin vähentämä alv, kun on kyse yksityiskäyttöön otetuista tavaroista. 
               
               
                  Henkilöautojen tapauksessa tätä järjestelmää on vaikea soveltaa erityisesti siksi, että yksityis- ja yrityskäyttöä on vaikea erottaa toisistaan. Jos ajoneuvon käytöstä pidetään kirjaa, kirjattujen tietojen ylläpidosta ja tarkastamisesta aiheutuu lisärasitteita sekä asianomaiselle yritykselle että viranomaisille. 
               
               
                  Neuvoston täytäntöönpanopäätöksellä 2013/191/EU
                     1
                   Latvialle myönnettiin lupa rajoittaa vähennysoikeus 80 prosenttiin tiettyjen henkilöautojen osalta. Latvia katsoi, että tämä prosenttiosuus ei vastannut todellisia olosuhteita, ja neuvoston täytäntöönpanopäätöksellä 2015/2429/EU
                     2
                   Latvialle myönnettiin lupa rajoittaa vähennysoikeus 50 prosenttiin. Viimeksi mainitun päätöksen voimassaolo päättyy 31. joulukuuta 2018, ja Latvia pyytää pidentämään sen voimassaoloa vielä rajallisen ajan. 
               
               
                  Kuten täytäntöönpanopäätöksen (EU) 2015/2429 6 artiklan 2 kohdassa vaaditaan, Latvia toimitti kertomuksen, johon sisältyi alv-vähennykseen oikeuttavan prosenttiosuuden uudelleentarkastelu. 
               
               
                  Latvia katsoo, että sovellettava prosenttiosuus on edelleen asianmukainen. Erityistoimenpiteen soveltamisaikana Latvia on soveltanut täysimääräistä vähennysrajoitusta. Latvian mielestä se helpottaa alv-velvollisten ja veroviranomaisten hallinnollista rasitusta silloin, kun henkilöautoa ei käytetä pelkästään yritystarkoituksiin. 
               
               
                  Poikkeuksen soveltamisedellytykset täyttyvät edelleen. Erityistoimenpidettä on siten tarkoitus soveltaa kaikkiin sellaisiin henkilöautoihin, joissa on enintään kahdeksan istuinta kuljettajan istuimen lisäksi, joiden massa ei ylitä tiettyä rajaa ja jotka eivät ole pelkästään yrityskäytössä. Vähennysoikeuteen sovellettavan rajoituksen ulkopuolelle jätetään tiettyyn erityistoimintaan käytettävät henkilöautot, joihin sovelletaan tavanomaisia sääntöjä. Näitä ovat jälleenmyyntiä, vuokrausta tai liisausta varten ostetut autot, matkustajien tai tavaroiden kuljettamiseen käytettävät autot (esim. taksit), ajo-opetuksessa käytettävät autot, vartiointi- tai pelastustehtävissä käytettävät autot ja autokaupassa esittelyajoneuvoina käytettävät autot.
               
               
                  Koska erityistoimenpiteellä on myönteinen vaikutus verovelvollisten ja veroviranomaisten hallinnolliseen taakkaan, Latvia pyytää saada jatkaa poikkeavan toimenpiteiden soveltamista rajoitetun ajan 31. joulukuuta 2021 saakka. Kaikkiin voimassaolon jatkamista koskeviin hakemuksiin olisi liitettävä kertomus, joka sisältää uudelleenarvioinnin sovellettavasta prosenttiosuudesta ja joka olisi toimitettava komissiolle viimeistään 31. maaliskuuta 2021.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               Muille jäsenvaltioille on myönnetty vastaavia vähennysoikeutta koskevia poikkeuksia. 
            
            
               Alv-direktiivin 176 artiklassa säädetään, että neuvosto määrittää, mistä kustannuksista ei voida vähentää alv:a. Ennen kuin neuvosto on päättänyt asiasta, jäsenvaltiot saavat mainitun artiklan nojalla jatkaa 1. tammikuuta 1979 voimassa olleiden poikkeusten soveltamista. Sen vuoksi voimaan on jäänyt useita säännöksiä, joilla rajoitetaan henkilöautoihin liittyvää alv:n vähennysoikeutta. 
            
            
               
                  Sen estämättä, mitä vähennysoikeusrajoituksen piiriin kuuluvien menojen luokkia koskevien sääntöjen vahvistamisesta tehdyissä aiemmissa aloitteissa esitetään
                     3
                  , tällainen poikkeus on asianmukainen siihen asti, kun nämä säännöt on yhdenmukaistettu EU:n tasolla. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               Alv-direktiivin 395 artikla. 
            
            
               •Toissijaisuusperiaate (jaetun toimivallan osalta) 
            
            
               
                  Koska ehdotuksen perustana on alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen seuraavista syistä. 
               
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta. 
               
               
                  Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on estää verovilppejä ja yksinkertaistaa alv:n kantamista.
               
            
            
               •Toimintatavan valinta
            
            
               
                  Alv-direktiivin 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva toimintatapa myös sen vuoksi, että se voidaan osoittaa yksittäisille jäsenvaltioille.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Latvian esittämään pyyntöön ja koskee ainoastaan kyseistä jäsenvaltiota. 
               
            
            
               •Asiantuntijatiedon keruu ja käyttö
            
            
               
                  Ulkopuolisia asiantuntijoita ei ole tarvinnut käyttää. 
               
            
            
               •Vaikutustenarviointi
            
            
               
                  Ehdotuksella on mahdollisia myönteisiä vaikutuksia sekä yrityksiin että viranomaisiin, koska sillä voidaan yksinkertaistaa veronkantoa ja ehkäistä alv:hen liittyvää vilppiä. Latvia on pitänyt tätä ratkaisua sopivana toimenpiteenä, ja se on rinnastettavissa muihin aiempiin ja nykyisiin poikkeuksiin.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole kielteisiä vaikutuksia EU: n talousarvioon.
               
            
            
               5.LISÄTIEDOT
            
            
               
                  Ehdotus sisältää raukeamislausekkeen: sen voimassaolo päättyy ilman eri toimenpiteitä 31. joulukuuta 2021.
               
            
         
         
            
               
                  Jos Latvia haluaa jatkaa poikkeavan toimenpiteen soveltamista vielä vuoden 2021 jälkeen, komissiolle olisi viimeistään 31. maaliskuuta 2021 toimitettava voimassaolon jatkamista koskevan pyynnön ohella raportti, johon sisältyy sovellettavaa prosenttiosuutta koskeva uudelleentarkastelu.
               
            
            
               2018/0373 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Latvialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide annetun täytäntöönpanopäätöksen (EU) 2015/2429 muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  4
                ja erityisesti sen 395 artiklan 1 kohdan,
            
            
               ottavat huomioon Euroopan komission ehdotuksen,
            
            
               sekä katsoo seuraavaa:
            
            
               (1)Latvialle annettiin neuvoston täytäntöönpanopäätöksellä (EU) 2015/2429
                  5
                lupa rajoittaa 31 päivään joulukuuta 2018 asti alv:n vähennysoikeus 50 prosenttiin sellaisten henkilöautojen ostamisen, liisauksen, yhteisöhankinnan ja tuonnin osalta, joiden suurin sallittu paino on enintään 3 500 kilogrammaa ja joissa on enintään kahdeksan istuinta kuljettajan istuimen lisäksi, sekä tällaisten henkilöautojen huoltoon, korjaukseen ja polttoaineeseen liittyvien kustannusten osalta.  
            
            
               (2)Latvia pyysi komissiossa 20 päivänä kesäkuuta 2018 saapuneeksi kirjatulla kirjeellä lupaa jatkaa direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeavan erityistoimenpiteen soveltamista rajoittaakseen oikeutta vähentää alv sellaisten henkilöautojen kustannuksista, jotka eivät ole kokonaan yrityskäytössä. 
            
            
               (3)Komissio toimitti Latvian pyynnön muille jäsenvaltioille 7 päivänä syyskuuta 2018 päivätyllä kirjeellä. Komissio ilmoitti Latvialle 10 päivänä syyskuuta 2018 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot.
            
            
               (4)Kuten täytäntöönpanopäätöksen (EU) 2015/2429 6 artiklan 2 kohdassa vaaditaan, Latvia toimitti kertomuksen, johon sisältyi alv-vähennykseen oikeuttavan prosenttiosuuden uudelleentarkastelu. Tällä hetkellä käytettävissä olevien tietojen perusteella Latvia katsoo, että 50 prosentin rajoitus on edelleen perusteltu ja asianmukainen.
            
            
               (5)Poikkeustoimenpiteen voimassaolon jatkamista olisi rajoitettava ajallisesti, jotta sen tehokkuutta ja asianmukaista prosenttimäärää voidaan arvioida. Koska poikkeavalla toimenpiteellä on myönteinen vaikutus verovelvollisten ja veroviranomaisten hallinnolliseen taakkaan, Latvialle olisi annettava lupa jatkaa toimenpiteiden soveltamista rajoitetun ajan 31 päivään joulukuuta 2021.
            
            
               (6)Jos Latvia katsoo, että poikkeavan toimenpiteen jatkaminen on tarpeen vielä vuoden 2021 jälkeen, sen olisi toimitettava komissiolle viimeistään 31 päivänä maaliskuuta 2021 raportti, joka sisältää sovellettavaa prosenttiosuutta koskevan uudelleentarkastelun, sekä voimassaolon jatkamista koskeva pyyntö.
            
            
               (7)Poikkeuksella on vain vähäinen vaikutus lopullisessa kulutusvaiheessa kannettavan veron kokonaismäärään, eikä se vaikuta alv:stä saataviin unionin omiin varoihin.
            
            
               (8)Sen vuoksi neuvoston täytäntöönpanopäätöstä (EU) 2015/2429 olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
         
         
            
               Korvataan neuvoston täytäntöönpanopäätöksen (EU) 2015/2429 6 artikla seuraavasti:
            
            
               ”6 artikla
            
            
               1. Tätä päätöstä sovelletaan 1 päivästä tammikuuta 2016 31 päivään joulukuuta 2021.
            
            
               2. Tässä päätöksessä annetun luvan voimassaolon jatkamista koskeva pyyntö on toimitettava komissiolle viimeistään 31 päivänä maaliskuuta 2021, ja siihen on liitettävä kertomus, joka sisältää uudelleenarvioinnin 1 artiklassa säädetystä prosenttiosuudesta.”
            
            
               2 artikla
            
            
               Tätä päätöstä sovelletaan 1 päivästä tammikuuta 2019. 
            
            
               3 artikla
            
            
               Tämä päätös on osoitettu Latvian tasavallalle. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Neuvoston täytäntöönpanopäätös 2013/191/EU, annettu 22 päivänä huhtikuuta 2013, Latvialle annettavasta luvasta ottaa käyttöön yhteisestä arvonlisäverojärjestelmästä annetun neuvoston direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide (EUVL L 113, 25.4.2013, s. 11–12). 
               
               
                  
                     (2)
                  
                        Neuvoston täytäntöönpanopäätös (EU) 2015/2429, annettu 10 päivänä joulukuuta 2015, Latvialle annettavasta luvasta ottaa käyttöön yhteisestä arvonlisäverojärjestelmästä annetun neuvoston direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide (EUVL L 334, 22.12.2015, s. 15–17). 
               
               
                  
                     (3)
                  
                        KOM(2004) 728 lopullinen – ehdotus neuvoston direktiiviksi direktiivin 77/388/ETY muuttamisesta arvonlisäverovelvoitteiden yksinkertaistamiseksi (EUVL C 24, 29.1.2005, s. 10), joka peruttiin 21. toukokuuta 2014 (EUVL C 153, 21.5.2014, s.3). 
               
               
                  
                     (4)
                  
                        EUVL L 347, 11.12.2006, s. 1. 
               
               
                  
                     (5)
                  
                        Neuvoston täytäntöönpanopäätös (EU) 2015/2429, annettu 10 päivänä joulukuuta 2015, Latvialle annettavasta luvasta ottaa käyttöön yhteisestä arvonlisäverojärjestelmästä annetun neuvoston direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide (EUVL L 334, 22.12.2015, s. 15–17).